SKRIFTLIG FORESPØRGSEL E-0021/00

af Paulo Casaca (PSE) til Kommissionen

(19. januar 2000)

Om: Regionerne i Fællesskabets yderste periferi og tildeling af strukturfondene

Til programmeringen af strukturfondene i den selvstyrende region Azorerne afsattes der i perioden 1994-1999 strukturstøtte, som beløb sig til 149.200.075.000 escudos eller 744.207 mio. euro, dvs. 124.034 mio. euro årligt i henhold til den seneste omprogrammering i 1999.

Selv om deflatorerne er taget i anvendelse, er beløbene udtrykt i løbende priser, og det er vanskeligt at sammenligne dem med 1999-priserne.

I den skrivelse, som afsendtes til de portugisiske myndigheder den 1. juli 1999, foreslår Kommissionen som vejledende tildeling til den selvstyrende region Azorerne for perioden 2000-2006 et beløb på 757 mio. euro. Der vil på årsbasis være tale om et beløb på 108 mio. euro.

Der er tale om en betydelig nedsættelse, som langt overstiger det tilsyneladende fald på 16 mio. euro, idet tallene for 1994-1999 ikke er omregnet til 1999-tal, ligesom der ikke tages hensyn til indtægtsstigningen i udbyttet såvel på Azorerne som i EU generelt.

Kommissionens forslag er i fuldstændig modstrid med alle tilsagn og med, hvad Kommissionen i øvrigt har udtalt om regionerne i den yderste periferi, især:

1. at midlerne især skulle gå til de fattigste regioner

2. at der årligt skulle afsættes flere midler til disse regioner

3. at der skulle tages særligt hensyn til regionerne i den yderste periferi.

Kommissionen, som tilsyneladende er upåvirket af de faktiske tal, påstår fortsat, at der med reformen af strukturfondene tilføres alle regioner i den yderste periferi flere midler.

Anser Kommissionen det ikke for nødvendigt at foretage en grundig gennemgang af de virkninger, som reformen af strukturfondene har for de fattigste og mest isolerede regioner som f.eks. den selvstyrende region Azorerne, især som led i anvendelsen af traktatens artikel 299, stk. 2?

Svar afgivet på Kommissionens vegne af Michel Barnier

(15. marts 2000)

I det brev af 1. juli 1999 til den portugisiske regering, som det ærede medlem henviser til, illustrerede Kommissionen kun, hvad en matematisk anvendelse af de generelle kriterier, den havde fastlagt for fordelingen af strukturstøtten til de forskellige regioner, kunne medføre. Brevet indeholdt altså kun en fordelingshypotese for beløbene og havde ikke til formål at erstatte en analyse, der var baseret på andre overvejelser, der kunne komme på tale i forbindelse med forberedelsen af EF-støtterammen.

I den regionaludviklingsplan, som de portugisiske myndigheder forelagde den 13. oktober 1999, foreslås det inden for rammerne af det regionale operationelle program at tildele den selvstændige region Azorerne et beløb fra strukturfondene på i alt 848 M. Til dette beløb skal lægges støtten fra Samhørighedsfonden. Kommissionen har ingen indvendinger mod dette portugisiske forslag.

Efter anmodning fra Det Europæiske Råd i Køln vil Kommissionen forelægge en rapport om de foranstaltninger, der er nødvendige til gennemførelsen af den nye artikel 299 (tidl. artikel 227) stk. 2, i EF-traktaten om regionerne i den yderste periferi. Denne rapport regner man med at kunne forelægge Rådet under det portugisiske formandsskab. Den vil ligeledes blive tilstillet Parlamentet.